લેખક અને એને મળતી રૉયલ્ટીની દુનિયા બહુ વિચિત્ર છે. અમેરિકામાં હિલેરી ક્લિન્ટનની આત્મકથાની પ્રથમ દિવસે બે લાખ પ્રતો વેચાઈ ગઈ અને એને ૧૧ લાખ ડોલરનું પૂર્વ-પેમેન્ટ થયું હતું. આ પુસ્તક માટે હિલેરી ક્લિન્ટનને લગભગ ૮૦ લાખ ડૉલર રોયલ્ટી મળશે, પણ જે એના પતિ પૂર્વ રાષ્ટ્રપતિ બિલ ક્લિન્ટનની વાર્ષિક કમાણી કરતાં ઓછી હશે. હિલેરી ક્લિન્ટન અમેરિકાની સેનેટની સેનેટર છે અને એનો પગાર ૨૦૦૨ના વર્ષમાં દોઢ લાખ ડૉલર હતો. બિલ ક્લિન્ટને અમેરિકાના એક ટીવી ગ્રુપ સામે એક પ્રવચન આપવાના એક દિવસના દોઢ લાખ ડૉલર ચાર્જ કર્યા હતા. જાપાનમાં ક્લિન્ટને એક પ્રવચન આપવાના ૪ લાખ ડૉલર લીધા હતા. જોકે, સામાન્ય રીતે ક્લિન્ટન એક પ્રવચન આપવાના સવા લાખ ડૉલર ચાર્જ કરે છે. ગયે વર્ષે ક્લિન્ટને જગતભરમાં ૬૧ પ્રવચનો એવાં આપ્યાં હતાં જેની એમણે પ્રવચન-ફી લીધી હતી.